สัญญา หาญพัฒนกิจพานิช แนะ LONG สัญญาโกลด์ฟิวเจอร์เม.ย.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

“สัญญา หาญพัฒนกิจพานิช” หัวหน้าทีมพัฒนาธุรกิจอนุพันธ์ บริษัทหลักทรัพย์ (บล.) โกลเบล็ก แนะนำนักลงทุน Long หรือซื้อสัญญาซื้อขายโกลด์ฟิวเจอร์ส ในตลาดอนุพันธ์ (ประเทศไทย) หรือ TFEX เดือนเม.ย. 2553 เพราะเชื่อว่าระยะยาวราคาทองคำมีโอกาสปรับขึ้นมากกว่าลดลง
ทั้งนี้ เชื่อว่าสัปดาห์หน้าหรือหลังตรุษจีน ราคาทองคำจะแกว่งตัวขึ้น โดยเมื่อวันที่ 18 ก.พ.ที่ผ่านมา ราคาทองคำในตลาดโลกอยู่ที่ 1,100 เหรียญสหรัฐต่อออนซ์ ลดลงจากวันก่อน 16 เหรียญสหรัฐต่อออนซ์
“แนวรับสำคัญที่ควรติดตามคือ 1,090 เหรียญสหรัฐ ถ้าเลยจุดนี้ไปให้ดูจุดต่ำสุดเดิมเมื่อต้นเดือนก.พ. 2553 ที่ 1,045 เหรียญสหรัฐ แต่ผมเชื่อว่าจะไม่ลดลง เพราะราคาทองคำได้ลดลงมามากแล้วจากจุดสูงสุดที่ทำไว้เมื่อเดือน พ.ย. 2552 ที่ 1,226 เหรียญสหรัฐ” 
ทั้งนี้ ราคาทองคำในตลาดโลกได้ปรับลดลงมากโดยเฉพาะวันที่ 18 ก.พ.ที่ผ่านมา เพราะมีข่าวกองทุนการเงินระหว่างประเทศ (ไอเอ็มเอฟ) จะเทขายทองคำส่วนที่เหลือ 191.3 ตันในตลาด หากไม่มีธนาคารกลางประเทศใดสนใจจะซื้อทำให้ราคาทองคำร่วงลงมา ทั้งที่ข่าวนี้เป็นข่าวเก่านำมาเล่าใหม่ หลังจากปีที่แล้วไอเอ็มเอฟขายทองคำให้ธนาคารกลาง 3 ประเทศไปแล้ว 212 ตัน
สำหรับปัญหาในสหภาพยุโรปที่เป็นต้นเหตุให้เงินเหรียญสหรัฐแข็งค่าเทียบเงินยูโร และส่งผลให้ราคาทองคำในตลาดโลกร่วงแรงอย่างต่อเนื่องนั้น คาดว่าจะเห็นแนวโน้มที่ชัดเจนในเดือนมี.ค. หลังจากกรีซยื่นแผนแก้ไขฐานะทางการเงินของประเทศ
ทั้งนี้ นักลงทุนที่ถือสัญญาซื้อขายโกลด์ฟิวเจอร์สเดือนก.พ. อาจเสียเปรียบ เพราะราคาโกลด์ฟิวเจอร์สเดือนดังกล่าวแพงกว่าตลาดถึง 40 บาทต่อน้ำหนักทองคำ 1 บาท กล่าวคือ หากหมดสัญญาหรือเหลือเวลาอีก 5 วัน หากราคาทองคำแกว่งตัวขึ้นอาจได้กำไรน้อยกว่าที่ควรจะเป็น และหากราคาทองคำปรับตัวลงอาจขาดทุนมากกว่าที่ควรจะเป็น
ด้านนักลงทุนทองคำแท่งในประเทศ 96.5% เชื่อว่าขณะนี้ความเป็นไปได้ที่ราคาทองคำจะหลุด 1.6 หมื่นบาท เป็นไปได้ยาก หากคิดว่าราคาทองคำยังไม่สามารถหลุด 1,090 เหรียญสหรัฐต่อออนซ์ หรือ 1,045 เหรียญสหรัฐต่อออนซ์ได้ ดังนั้นจึงควรติดตามราคาทองคำในตลาดโลกอย่างใกล้ชิด
ทั้งนี้ ในเดือนม.ค. ซึ่งเป็นเดือนแรกของปีนี้ ปรากฏว่าโบรกเกอร์ที่เป็นผู้ค้าทองคำทั้ง 6 ราย รวมบล.โกลเบล็กยังครองส่วนแบ่งการตลาด 63% ที่เหลือเป็นโบรกเกอร์ที่เป็นบล. 35 ราย หากหักโกลเบล็กออก เหลือผู้ค้าทอง 5 ราย จะคิดเป็นเพียง 40% เนื่องมาจากเดือนนี้ส่วนแบ่งการตลาดโกลด์ฟิวเจอร์สของโกลเบล็ก เพิ่มเป็น 23% หรือ 30,546 สัญญา ยังครองอันดับสูงสุดโบรกเกอร์ค้าทองคำทั้งหมด ซึ่งน่าจะรวมสูงสุดในตลาดการซื้อขายโกลด์ฟิวเจอร์สด้วย เท่ากับว่าโกลเบล็กเป็นตัวแปรให้โบรกเกอร์ทั้งสองฝั่งมีส่วนแบ่งการตลาดมากกว่ากัน
รองลงมาคือ บริษัท ที.ซี. ออสสิริส ฟิวเจอร์ส (TCAF) 14% อันดับที่ 3 บริษัท เอ็มทีเอส โกลด์ ฟิวเจอร์ส 9.7% อันดับที่ 4 ฮั่วเซ่งเฮง โกลด์ฟิวเจอร์ส 8.27% อันดับที่ 5 บริษัท วายแอลจี บูลเลี่ยน แอนด์ ฟิวเจอร์ส 6.2% อันดับสุดท้าย บริษัท จี ที เวลธ์ แมเนจเมนท์ (GTWM ) 2%
เปิดศักราชปี 2553 ฮั่วเซ่งเฮง กลับมาทวงอันดับคืนจากวายแอลจี บูลเลี่ยนได้..